SISUKORD

Kinnitus raamatupidamisaruande korrektsuse ja õigsuse kohta seisuga 31. detsember 2006

Aruanne haldus- ja raamatupidamiskorra, finantsjuhtimise usaldusväärsuse ja sisekontrollisüsteemi kohta

Raamatupidamisaruanne seisuga 31. detsember 2006

Kinnitus raamatupidamisaruande korrektsuse ja õigsuse kohta seisuga 31. detsember 2006

Euroopa Kontrollikoja

liikmetele

Kooskõlas Euroopa Kontrollikoja antud juhistega oleme auditeerinud Euroopa Kontrollikoja raamatupidamisaruande, mis sisaldab bilanssi seisuga 31. detsember 2006, samal kuupäeval lõppenud eelarveaasta seisuga koostatud majandustulemuse aruannet, rahavoogude tabelit ja omakapitali muutuste aruannet ning lisa, mis sisaldab kokkuvõtet peamiste raamatupidamispõhimõtete kohta ja muid selgitavaid märkusi.

Euroopa Kontrollikoja liikmete ülesanne koostada ja esitada raamatupidamisaruanne

Euroopa Kontrollikoja liikmed vastutavad raamatupidamisaruande koostamise ja õige esitamise eest kooskõlas nõukogu 25. juuni 2002. aasta määruse (EÜ, Euratom) nr 1605/2002 ja selle rakenduseeskirjadega, üldtunnustatud arvestus- ja aruandlusprintsiipidega ning Euroopa Kontrollikoja sise-eeskirjadega. See ülesanne hõlmab: pettusest või eksimusest tulenevaid olulisi ebatäpsusi mittesisaldava raamatupidamisaruande koostamise ja tõese esitamisega seonduva sisekontrollisüsteemi planeerimist, rakendamist ja haldamist; asjakohaste raamatupidamispõhimõtete valimist ja rakendamist ning asjaoludele vastavate raamatupidamislike hinnangute koostamist.

Audiitori ülesanne

Meie ülesanne on läbiviidud auditi põhjal avaldada arvamus nimetatud raamatupidamisaruande kohta. Viisime auditi läbi kooskõlas Institut des Réviseurs d’Entreprises i vastu võetud rahvusvaheliste auditistandarditega. Nimetatud standardites nõutakse audititöö planeerimist ja läbiviimist viisil, mis tagaks piisava kindluse, et raamatupidamisaruanded ei sisalda olulisel määral ebatäpsusi.

Auditi käigus viiakse läbi menetlused, mis on kavandatud tõendusmaterjali saamiseks raamatupidamisaruandes esitatud summade ja teabe kohta. Valitud menetlused sõltuvad audiitori otsusest nagu ka hinnang raamatupidamisaruandes pettuse või eksimuse tõttu esinevate oluliste ebatäpsuste riski kohta. Riskihinnangute koostamisel võtab audiitor arvesse raamatupidamisaruande koostamise ja tõese esitamise sisekontrollisüsteemi asutuses, et kavandada asjaoludele vastavaid auditimenetlusi. Audiitori eesmärk ei ole avaldada arvamust asutuse sisekontrollide mõjususe kohta. Audit sisaldab ka kasutatavate raamatupidamispõhimõtete asjakohasuse ja Euroopa Kontrollikoja liikmete koostatud raamatupidamislike hinnangute mõistlikkuse ning samuti raamatupidamisaruande üldise esituse hindamist. Oleme seisukohal, et kogutud auditi tõendusmaterjal on piisav ja asjakohane meie auditi järeldusotsuse põhjendamiseks.

Järeldusotsus

Oleme seisukohal, et raamatupidamisaruanne annab nõukogu 25. juuni 2002. aasta määrusele (EÜ, Euratom) nr 1605/2002 ja selle rakenduseeskirjadele, üldtunnustatud arvestus- ja aruandlusprintsiipidele ning Euroopa Kontrollikoja sise-eeskirjadele vastava õige ja õiglase ülevaate Euroopa Kontrollikoja lõppenud eelarveaasta tegevustulemuse ja finantsolukorra kohta 31. detsembri 2006. aasta seisuga.